Na temelju članka 58. Zakona o dgoju i obrazovanju u osnovnoj i srednjoj školi («Narodne novine» broj : 87/08, 86/09, 92/10,105/10, 90/11, 16/12 , 86/12, 94/13, 152/14) i članka 58. Statuta VII. osnovne škole Varaždin (udaljem tekstu: Škola), nakon provedene rasprave na Učiteljskom vijeću, Vijeću roditelja i Vijeću učenika, Školski odbor na sjednici održanoj 21.12.2015. donio je :

**K U Ć N I R E D**

**OPĆE ODREDBE**

**Članak 1.**

Kućnim redom VII. osnovne škole Varaždin (u daljnjem tekstu : Škola) uređuju se:

1. Pravila i obveze ponašanja učenika, radnika i drugih osoba za vrijeme boravka u unutarnjim i vanjskim prostorima Škole
2. Radno vrijeme
3. Pravila međusobnih odnosa i odnosa prema osobama koje borave u školi
4. Organiziranje i provedba dežurstava
5. Postupanje prema imovini Škole
6. Postupanje u slučaju povrede Kućnog reda škole

**Članak 2.**

Ovaj Kućni red odnosi se na sve osobe za vrijeme njihova boravka u Školi.

S odredbama ovog Kućnog reda razrednici su dužni upoznati učenike i njihove roditelje.

**Članak 3.**

Odredbe ovog Kućnog reda glede rodne pripadnosti neutralne su i odnose se na osobe oba spola.

**PRAVILA I OBVEZE PONAŠANJA UČENIKA, RADNIKA I DRUGIH OSOBA ZA VRIJEME BORAVKA U UNUTARNJIM I VANJSKIM PROSTORIMA ŠKOLE**

**Članak 4.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

**Članak 5.**

U prostoru Škole zabranjeno je:

* pušenje
* pisanje po zidovima i inventaru Škole
* bacanje izvan koševa za otpatke papira, žvakaćih guma i sl.
* ostavljanje nereda iza boravka u učionici
* vakanje žvakaćih guma za vrijeme nastave i drugih oblika odgojno-obrazovnih aktivnosti te međusobne službene komunikacije
* koristiti tehničke i/ili elektroničke uređaje koji se nalaze u školskim prostorima bez dozvole učitelja
* koristiti mobitele i druge osobne elektroničke uređaje, za vrijeme nastave
* nedopušteno snimati i objavljivati snimke učenika i učitelja, osim u odgojno- obrazovne svrhe uz nadzor učitelja i odobrenje ravnatelja
* unošenje i konzumiranje alkohola i narkotičnih sredstava
* nošenje oružja ili drugih sredstava koje mogu služiti ozljeđivanju, zastrašivanju ili sl.
* unošenje sredstava, opreme i uređaja koji mogu izazvati požar i eksploziju
* ulaženje u školu osobama koje su u vidno alkoholiziranom stanju ili pod utjecajem opojnih sredstava
* igranje igara na sreću i sve vrste kartanja
* unošenje tiskovina nepoćudnog sadržaja
* prodaja i promidžba svih proizvoda koji nisu u skladu s ciljevima odgoja i obrazovanja te prodaja i promidžba bilo kakvih proizvoda bez dozvole ravnatelja
* svi oblici psihičkog i fizičkog nasilja i drugi oblici neprimjerenog ponašanja
* svaki oblik povrede imovine drugog učenika, radnika škole, osobe koja boravi u školi kao i imovine škole

**Članak 6.**

Učenici mogu boraviti u školi u vrijeme koje je određeno za nastavu i ostale oblike odgojno-obrazovnog aktivnosti.

Učenik je dužan doći u školu najkasnije 10 minuta prije početka nastave, a napustiti školu najkasnije 15 minuta nakon završetka nastave ili drugih organiziranih aktivnosti za učenike.

**Članak 7.**

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malog odmora učenici ne smiju napuštati zgradu, a za vrijeme velikog odmora za toploga i suhog vremena mogu boraviti na klupicama neposredno ispred ulaza u školu.

**Članak 8.**

Učenici za vrijeme boravka u školi ne smiju napuštati unutarnje prostore škole osim organizirano uz dopuštenje učitelja, stručnog suradnika ili ravnatelja škole.

U slučaju boravka na vanjskim prostorima škole učenici ne smiju napuštati školsko dvorište odnosno vanjski prostor škole.

**Članak 9.**

Učenici koji koriste prijevoz autobusom, dužni su se nakon završetka nastave javiti dežurnom učitelju i organizirano čekati autobus.

**Članak 10.**

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole, osim u iznimnim slučajevima ako je to u svrhu odgojno-obrazovnog rada odnosno uz posebno odobrenje ravnatelja.

**Članak 11.**

Sve osobe koje borave u školi odnose se jedna prema drugoj kulturno.

**RADNO VRIJEME:**

**Članak 12.**

Radno vrijeme Škole je od 5.00 do 21.30 sati. Nastava se izvodi u jednoj smjeni.

**Članak 13.**

Radnici su dužni dolaziti na posao i odlaziti s posla prema rasporedu radnog vremena barem deset minuta prije početka radnoga vremena.

Način evidencije nazočnosti na radu određuje ravnatelj u skladu s važećim propisima.

**Članak 14.**

Roditelji mogu razgovarati s učiteljima Škole u vrijeme primanja roditelja prema rasporedu termina za individualne razgovore o kojima roditelji moraju biti obaviješteni na roditeljskim sastancima te putem web stranice Škole.

Iznimno, u opravdanim slučajevima, roditelji mogu razgovarati s učiteljima i u vrijeme koje nije predviđeno za razgovore ako to unaprijed odredi razrednik odnosno predmetni učitelj za svoj predmet.

**Članak 15.**

Ako radnik odlazi na stručno usavršavanje za vrijeme radnoga vremena dužan je najmanje dva dana prije stručnoga usavršavanja zatražiti suglasnost ravnatelja.

**Članak 16.**

Ukoliko radnik planira odlazak na stručno usavršavanje izvan Varaždinske županije ili na stručno usavršavanje koje ukupno traje više dana uzastopce, dužan je ravnatelju škole podnijeti pisani zahtjev sa specifikacijom predviđenih troškova što ranije, a najmanje 15 dana prije predviđenoga stručnoga usavršavanja.

**Članak 17.**

Za vrijeme radnoga vremena radnik ne smije napuštati prostore škole bez dopuštenja ravnatelja.

**PRAVILA MEĐUSOBNIH ODNOSA I ODNOSA PREMA OSOBAMA KOJE BORAVE U ŠKOLI**

**Članak 18.**

Učenik je obvezan prisustvovati nastavi, a učitelj je obvezan održavati nastavu.

**Članak 19.**

Radnici i učenici Škole dužni su se kulturno odnositi jedni prema drugima kao i prema roditeljima i drugim osobama koje borave u Školi te se primjereno oslovljavati.

U školi vlada pravilo međusobnog pozdravljanja, uljudnog ophođenja te uvažavanja svih radnika, učenika i osoba koje borave u školi.

**Učenici:**

**Članak 20.**

Učenik je dužan:

* kulturno se ponašati za vrijeme boravka u školi prema svim osobama koje borave u školi
* prema drugim učenicima i radnicima škole kulturno se odnositi i izvan prostora škole
* dolaziti u školu uredan i primjereno odjeven
* najmanje pet minuta prije početka nastave ući u učionicu i pripremiti se za rad
* pratiti nastavu i ostale oblike neposrednog odgojno-obrazovnog rada te savjesno i odgovorno,bez ometanja drugih učenika u radu, izvršavati svoje obveze
* pratiti nastavu bez ometanja tijeka nastavnoga procesa
* nositi udžbenike i pribor za rad
* redovito nositi opremu za TZK i pribor za likovni te ih ostavljati u za to predviđenom mjestu (ormarić)
* pozdravljati radnike škole na hodniku te ustajanjem prilikom dolaska radnika škole u učionicu za vrijeme trajanja nastave
* u svojem razrednom kolektivu i u svakom drugom okruženju u školi promicati pravila lijepih i kulturnih međusobnih odnosa
* u školsku sportsku dvoranu i garderobu učenici ulaze isključivo u nazočnosti učitelja
* u dvorani učenik može koristiti sprave i rekvizite samo uz nadzor učitelja, ulaziti na galeriju uz dozvolu učitelja te koristiti dvoranu samo uz primjerenu opremu (bez propisane sportske opreme nije dopušteno vježbati u dvorani)
* učenik može objedovati ili konzumirati užinu samo u školskoj blagovaonici. Za vrijeme objeda u blagovaonici mora biti red i mir. Nakon završenog objeda učenik je dužan pribor za jelo odložiti na odgovarajuće mjesto.

* ako dolazi biciklom u školu, ostaviti bicikl na za to predviđenom mjestu iza škole i ulaziti na glavni ulaz u školu (zabranjen je ulaz učenika kroz prostor za osoblje škole)

**Članak 21.**

Nenošenje udžbenika i pribora na sat ometa redovito odvijanje i praćenje tijeka nastavnoga procesa te podliježe izricanju pedagoških mjera.

**Članak 22.**

Na znak za početak nastave učenici su obvezni biti na svojim mjestima, pripremiti pribor za rad i općenito se pripremati za nastavu.

Svaki učenik ima svoje mjesto rada koje može promijeniti samo uz dopuštenje razrednika.

Mjesto rada učenika određuje razrednik.

**Članak 23.**

Tijekom nastave učenici ne smiju razgovarati, šaptati, dovikivati se, prepirati i šetati po razredu.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je učitelj, stručni suradnik ili ravnatelj prozvao, u pravilu je dužan ustati.

**Članak 24.**

Učenici koji su zakasnili na nastavu, trebaju ući u učionicu na način da čim manje ometaju nastavu te se ispričati zbog kašnjenja.

**Članak 25.**

Učenici ne smiju bez dopuštenja ulaziti u zbornicu, ured ravnatelja, pedagoga i tajnika.

Ukoliko postoji opravdan razlog učenici mogu pokucati na vrata zbornice i pričekati učitelja.

**Radnici:**

**Članak 26.**

Učitelj niti drugi radnik škole ne smije za vrijeme nastave niti odmora slati učenika izvan prostora Škole ili ga kažnjavati udaljavanjem iz učionice.

**Članak 27.**

U slučaju opravdane potrebe da učenik napusti nastavu prije njezinoga završetka (bolesti ili sl.) prije odlaska treba obavijestiti roditelja/skrbnika.

**Članak 28.**

U slučaju neprimjerenog ponašanja učenika treba uputiti stručnom suradniku pedagogu i poduzeti odgovarajuće mjere sukladno Pravilniku o kriterijima za izricanje pedagoških mjera i drugim važećim propisima.

**Članak 29.**

Učitelj je tijekom nastavnoga sata dužan evidentirati svako kršenje Kućnoga reda škole u za to predviđene rubrike u e-dnevnik.

**Članak 30.**

Svi radnici dužni su obratiti pozornost na osobe koje nisu učenici ili radnici škole. Svaki neuobičajeni boravak osoba koje nisu učenici ili radnici škole treba prijaviti tajnici ili ravnatelju škole.

**Članak 31.**

Radnici su se dužni prema učenicima, roditeljima i svim osobama koje borave u školi odnositi u skladu s pravilima struke.

**Osobe koje borave u školi:**

**Članak 32.**

Osobe koje borave u školi trebaju se pridržavati Kućnoga reda škole.

**Članak 33.**

Osobe koje dolaze u školu ne kreću se slobodno i samostalno po prostorima škole već se obraćaju radniku škole, čekaju u hodniku na ulazu u školu ili po potrebi odlaze u urede ravnatelja, pedagoga ili u tajništvo škole.

Zabranjeno je parkiranje vozila u svim dijelovima školskog dvorišta, osobito ispred ulaza u školu.

**Članak 34.**

Roditelji/skrbnici prate učenike prvoga razreda do učionice najdulje do tri tjedna od početka školske godine, a nakon toga samo u dogovoru s razrednikom (linija povjerenja).

**Članak 35.**

Roditelji i druge osobe koje nisu zaposlenici škole ne smiju samostalno i bez dozvole ulaziti u učionice niti u druge prostore škole u kojima se odvija nastava.

**Članak 36.**

Roditelji su dužni prijaviti promjenu adrese i broja mobilnoga telefona odnosno dužni su omogućiti da ih škola može kontaktirati u slučaju potrebe.

**ORGANIZACIJA I PROVEDBA DEŽURSTVA**

**Članak 37.**

U svrhu sigurnosti učenika, radnika i ostalih osoba nazočnih u Školi te u svrhu nadzora nad imovinom škole postavljen je video nadzor na način da se snima vanjski prostor škole 24 sata na dan.

**Članak 38.**

U Školi za vrijeme nastave dežuraju radnici Škole.

Raspored dežurstva radnika utvrđuje se na način koji odredi ravnatelj.

**Članak 39.**

Dežurni učitelj:

* dolazi u školu pola sata prije početka nastave
* provjerava pripremljenost školskih prostora za nastavu
* odlazi iz škole najranije 15 minuta nakon isteka dežurstva
* za vrijeme malih i velikih odmora boravi na hodnicima škole ili pred ulazom u školu
* dežura aktivno odnosno primjećuje ponašanja učenika, dolaske i odlaske u školu te u svim potrebnim situacijama primjereno reagira
* dežura u svim prostorima škole u kojima borave učenici kako u prizemlju tako i na katu
* kršenje Kućnoga reda škole tijekom odmora prijavljuje se pedagogu i razredniku te se isto evidentira u e-dnevnik u za to predviđenu rubriku, a razrednik i pedagog škole dužni su postupiti prema učeniku prema važećim propisima i praksi

**Članak 40.**

Učitelji dežuraju pri dolasku i odlasku učenika koji imaju organizirani prijevoz autobusom u školu i iz škole kao i prilikom čekanja učenika na autobus.

Raspored dežuranja određuje ravnatelj.

**Članak 41.**

Svi učitelji, stručni suradnici i ravnatelj škole odnose se prema svim učenicima škole na svakom mjestu unutar školskih prostora na način da poduzimaju potrebne mjere u slučaju nepoštivanja pravila iz ovoga Pravilnika.

**Članak 42.**

U razrednom odjelu tjedno se određuju dva redara.

Redare određuje razrednik prema abecednom redu.

Redari:

* nakon dolaska učenika u školu provjeravaju urednost garderobnoga prostora svojega razreda
* pripremaju učionicu za nastavu, brišu ploču i pripremaju prema potrebi i dogovoru s učiteljem nastavna sredstva i pomagala (npr. donose kredu, namoče spužvu i sl.)
* izvješćuju dežurnog učitelja, razrednika ili ravnatelja škole o nenazočnosti učitelja na nastavi (ako učitelja nema 10 minuta)
* prijavljuju učiteljima početkom svakog nastavnog sata nenazočne učenike
* izvješćuju učitelja o nađenim predmetima (knjigama, bilježnicama, odjeći i sl. )
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i ostaloga inventara te o uočenim oštećenjima izvješćuju dežurnog učitelja, tajnika ili domara škole
* o uočenom kršenju Kućnoga reda za vrijeme odmora izvješćuju dežurnoga učitelja ili razrednika

**ODNOS PREMA IMOVINI**

**Članak 43.**

Svi radnici, učenici i druge osobe koje borave u Školi dužni su skrbiti se o imovini Škole prema načelu dobrog gospodara.

O svakoj materijalnoj šteti na imovini Škole odnosno osobnoj imovini učenici su dužni izvijestiti dežurnog učitelja odnosno razrednika, a učitelji ravnatelja.

**Članak 44.**

Učenici i radnici Škole trebaju pronađene stvari za koje nije utvrđeno kome pripadaju predati dežurnom učitelju ili spremačici koji ih do pronalaženja vlasnika privremeno odlaže na određeno mjesto u Školi .

**Članak 45.**

Radnici Škole moraju se racionalno koristiti sredstvima Škole koja su im stavljena na raspolaganje.

Nakon isteka radnog vremena učenici i radnici su dužni uredno pospremiti radne materijale, isključiti električne aparate i po potrebi zaključati radne prostorije.

Domar treba isključiti računalo u zbornici.

Spremačice i domari zatvaraju prozore.

**Članak 46.**

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju, tajniku ili ravnatelju.

**Članak 47.**

Učenici su dužni čuvati udžbenike i druga nastavna sredstva te pribor za rad, a posuđene udžbenike i ostala nastavna sredstva pravodobno vratiti neoštećene.

Knjige posuđene u knjižnici učenik je obvezan čuvati i neoštećene pravodobno vratiti.

**Članak 48.**

Učenik i radnik škole je dužan:

- održavati imovinu škole na način da održava čistim i urednim radni stol i sve prostore koje koristi pospremanjem stvari i pribora koje je koristio te odlaganjem otpadaka u koševe za smeće na način razvrstavanja otpada

- čuvati površine stola, zidova, panoa i ostaloga

- nakon dolaska u Školu odjevne predmete i osobne stvari odložiti na mjesto određeno za tu namjenu

- savjesno se odnositi prema imovini Škole

**Članak 49.**

Tijekom boravka u školi učenik je dužan nositi školske ili kućne papuče (ne tenisice).

Za vlažna vremena (kiše, snijega i sl.) učenik treba mokru obuću odložiti na za to predviđeno mjesto izvan ormarića.

**Članak 50.**

Svi učitelji, a posebno oni koji dežuraju moraju osigurati redovite uvjete rada i ponašanja u školi. Svaki nastavnik je dužan isto osigurati u učionici u kojoj održava nastavu. Pri dolasku mora zahtijevati urednu učionicu, te tek kad su postignuti uvjeti rada (svi učenici sjede na svojim radnim mjestima, imaju pred sobom pribor i radni materijal i sl.) započinju sa održavanjem nastave.

Nastavni sat započinje službenim pozdravom pri čemu svi učenici moraju ustati.

Pred kraj nastavnoga sata učitelj pregledava radni prostor u cjelini te zahtijeva od učenika da uredi svatko svoj prostor (od papirića i sl., te treba uredno za sobom pospremiti stolac). Učitelj uz pomoć učenika posprema nastavna sredstva te isključuje uređaje. Tek nakon što utvrdi da je radni prostor uredan zatraži od učenika da svi ustanu radi pozdravljanja te daje dozvolu učenicima da napuste učionicu.

**Članak 51.**

Učenik na početku školovanja zadužuje garderobni ormarić i ključić koje mora razdužiti na kraju školovanja u školi u stanju u kojem su ih i primili.

Prema odluci razrednika, ravnatelja ili tijela škole ormarići se mogu razdužiti i ranije te ponovo zadužiti.

**Članak 52.**

Škola nije u mogućnosti odgovarati za stvari i novac učenika za vrijeme njihova boravka u Školi.

**Članak 53.**

Radnici Škole za štetu odgovaraju prema općim propisima obveznog prava te propisima radnog zakonodavstva.

**Članak 54.**

Učenici su odgovorni za štetu koju učine na imovini Škole prema općim propisima obveznog prava.

**POVREDE KUĆNOG REDA**

**Članak 55.**

U Školi su zabranjeni svi oblici fizičkog i psihičkog nasilja, iskazivanja neprijateljstva i svakog drugog oblika neprimjerenog ponašanja.

**Članak 56.**

U Školi je zabranjen svaki oblik diskriminacije na osnovi rasne ili etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invalidnosti, genetskog naslijeđa, rodnog identiteta, izražavanja ili spolne orijentacije.

**Članak 57.**

Svaki učenik, učitelj ili druga osoba koja uoči neko od nedozvoljenih ponašanja iz članaka 32. i 33. ovog Kućnog reda obvezna je o tome izvijestiti dežurnog učitelja odnosno ravnatelja.

Dežurni učitelj odnosno ravnatelj upozorit će osobu koja je počinila neko od nedozvoljenih ponašanja iz članaka 32. i 33. ovog Kućnog reda da prestane s nedozvoljenim ponašanjem jer će u suprotnom biti udaljena iz prostora Škole dobrovoljno ili putem nadležnog policijskog službenika.

**Članak 58.**

Postupanje prema odredbama ovog Kućnog reda sastavni je dio radnih obveza radnika i učenika Škole.

**Članak 59.**

Postupanje radnika suprotno odredbama ovoga Kućnog reda smatra se povredom radne obveze.

**Članak 60.**

Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama statuta Škole.

**Članak 61.**

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima.

**PRIJELAZNE I ZAVRŠNE ODREDBE**

**Članak 62.**

Ovaj Kućni red stupa na snagu osmog dana od dana objave na oglasnoj ploči Škole.

**Članak 63.**

Stupanjem na snagu ovog Kućnog reda prestaje važiti Pravilnik o Kućnom redu od 7. prosinca 2010. godine (KLASA: 602-02/10-01-01; URBROJ: 2186-32/10-01/329).

KLASA: 602-02/15-01-4

URBROJ: 2186-91/15-01-1

U Varaždinu, 21.12.2015.

Ovaj Kućni red objavljen je na oglasnoj ploči Škole 21.12.2015. te je stupio na snagu osmog dana od dana objavljivanja na oglasnoj ploči Škole.

 Ravnateljica:

 Ruža Levatić

Ovaj Kućni red objavljen je na oglasnoj ploči Škole dana 21.12.2015., a stupio na snagu 29.12.2015. godine.

 Predsjednik Školskog odbora:

 Jurica Hunjadi